Diari Oficial de la Generalitat Valenciana


Sumari del DOGV 7028, del 21-05-2013 (2013/5126)

ORDE 6/2013, de 9 de maig, de la Conselleria d'Hisenda i Administració Pública, per la qual s'aprova la targeta d'identificació dels funcionaris de la Intervenció General.
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/05/09/6/dof/vci/html**

### Dades del document

Número de DOGV
:   7028

Data del DOGV
:   21-05-2013

Secció del DOGV
:   I. DISPOSICIONS GENERALS

Número del document
:   2013/5126


Data del document
:   09-05-2013

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * legislació
    * comptable
    * funcionari

ORDE 6/2013, de 9 de maig, de la Conselleria d'Hisenda i Administració Pública, per la qual s'aprova la targeta d'identificació dels funcionaris de la Intervenció General. [2013/5126]
El text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, establix en el capítol III del títol tercer, en relació amb l'article 47 del mateix text legal, l'objecte del control financer i de l'auditoria pública, així com l'abast d'este control, tant a òrgans i entitats dependents de la Generalitat com a entitats col·laboradores i perceptors d'ajudes i subvencions públiques la gestió dels quals corresponga a la Generalitat Valenciana o als seus organismes autònoms.
Així mateix, l'article 55 de l'esmentat cos legal, desplegat pel Decret 72/2005, de 8 d'abril, del Consell de la Generalitat, pel qual s'aprova el Reglament del Cos Superior d'Interventors i Auditors de la Generalitat, atribuïx a la Intervenció General, a través de les viceintervencions generals de Control Financer, Auditories i Administració Sanitària i les seues intervencions delegades, la competència per a exercir estos controls.
Pel fet que l'exercici d'estos controls exigix que els funcionaris adscrits als distints equips de treball es desplacen a les oficines, locals i dependències de les persones o entitats auditades, cal dotar el personal amb funcions de control dependents de la Intervenció General d'una targeta d'identitat que acredite l'exercici de les seues funcions.
A més, d'acord amb el que disposa l'article 35.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es determina que els ciutadans tenen dret a identificar les autoritats i el personal al servici de les administracions públiques que tinguen sota la seua responsabilitat la tramitació dels procediments.
Per tot això, de conformitat amb el que establixen els articles 28.e) i 37 de la Llei 5/1983, del Consell; la disposició final primera del Decret 72/2005, de 8 d'abril, del Consell de la Generalitat, pel qual s'aprova el Reglament del Cos Superior d'Interventors i Auditors de la Generalitat, i l'article 12.1 del Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública,
ORDENE
Article 1. Aprovació de la targeta d'identificació dels funcionaris de la Intervenció General
S'aprova el model de targeta d'identificació dels funcionaris dependents de la Intervenció General, que s'inclou en l'annex a esta orde.
Article 2. Identificació dels agents de control
1. Els funcionaris dependents de la Intervenció General, a través dels servicis centrals o de les seues intervencions delegades que exercixen amb caràcter habitual funcions de control fora de les seues dependències, actuaran degudament identificats en la realització de les seues funcions.
2. La identificació consistirà en la presentació, quan el funcionari ho estime convenient o quan siga requerit per la persona a qui es dirigisca, de la targeta d'identitat.
Article 3. Model de targeta d'identificació
L'anvers de la targeta estarà encapçalat per l'anagrama de la conselleria competent en matèria d'Hisenda i, a continuació, figuraran les dades següents: Intervenció General, lloc o càrrec, nom i cognoms de l'agent de control, DNI, el número de registre i una fotografia.
El revers de la targeta estarà encapçalat per «Intervenció General de la Generalitat Valenciana» i, a continuació, figurarà el text següent:
«La persona titular d'este document exercix les labors de control encarregades per la Intervenció General de la Generalitat Valenciana.
D'acord amb el que preveu l'article 55.bis.4 de la Llei d'Hisenda Pública de la Generalitat:
«... Els titulars dels distints òrgans i departaments estaran obligats a prestar la col·laboració, facilitar els antecedents i els documents que resulten necessaris, així com qualsevol assistència que els siga requerida per la Intervenció, incloent-hi l'adscripció temporal de mitjans personals»».
Article 4. Ús de la targeta d'identificació
La targeta d'identificació és personal i intransferible, té la consideració de document públic i, en este sentit, la confecció o l'ús per una persona no autoritzada donarà lloc a les conseqüències previstes per la legislació vigent.
Article 5. Expedició, devolució i substitució de la targeta d'identificació
1. L'expedició de la targeta d'identificació correspon a la conselleria competent en matèria d'Hisenda, i serà entregada a cada agent de control una vegada que prenga possessió del seu lloc de treball. L'agent de control procedirà a la immediata devolució de la targeta en el moment del seu cessament en el lloc de treball i en el cas de suspensió de funcions, mentres dure esta.
2. En cas de sostracció, pèrdua o destrucció de la targeta, el titular haurà de comunicar-ho per escrit a la Intervenció General per a tramitar l'anul·lació i l'expedició d'una nova, en substitució d'aquella, amb un nou número de registre.
En cas de deteriorament, es farà entrega de la targeta per a la seua substitució i es mantindrà el mateix número de registre.
DISPOSICIONS FINALS
Primera. Instruccions d'aplicació
Es faculta la Intervenció General de la Generalitat per a dictar les instruccions que siguen necessàries en aplicació d'esta orde.
Segona. Entrada en vigor
Esta orde entrarà en vigor l'endemà de la publicació en el Diari Oficial de la Comunitat Valenciana.
València, 9 de maig de 2013
El conseller d'Hisenda i Administració Pública,
JUAN CARLOS MORAGUES FERRER


Còpia Permalink ELI